
BIRŽŲ RAJONO SAVIVALDYBĖS RADVILŲ ŽYMENS APDOVANOJIMO 
NUOSTATAI

I  SKYRIUS
                                                      BENDROSIOS NUOSTATOS

1. Biržų rajono savivaldybės Radvilų žymens apdovanojimo nuostatai (toliau – Nuostatai) nustato Biržų rajono savivaldybės apdovanojimo Radvilų žymeniu (toliau – Žymuo) suteikimo sąlygas ir tvarką.

                                         II SKYRIUS
        ŽYMENS SUTEIKIMO SĄLYGOS IR TVARKA

2. Apdovanojimo Radvilų žymeniu steigėjas – Biržų rajono savivaldybė.
3. Žymeniu kiekvienais metais apdovanojami labiausiai Biržų kraštui nusipelnę žmonės ir organizacijos (fiziniai ir juridiniai asmenys) už šiuos pasiekimus:
3.1. verslo;
3.2. kultūros ir meno;
3.3. sporto;
3.4. švietimo ir mokslo;
3.5. sveikatos apsaugos;
3.6. teisėsaugos;
3.7. kitus pasiekimus.
4. Apdovanojimai gali būti teikiami už:
4.1. verslo kūrimo, plėtros ir vystymo pasiekimus;
4.2. visuomenei reikšmingus darbus kūrybinėje ir meno srityse (akcijas, renginius, iniciatyvas ir pan.);
4.3. aukštus sporto laimėjimus ir veiklas;
4.4. visuomenei reikšmingus darbus ir veiklas švietimo ir mokslo srityse (aukštus ugdytinių pasiekimus, novatoriškų ugdymo metodų kūrimą ir pan.);
4.5. visuomenei reikšmingus darbus ir veiklas sveikatos apsaugos srityje;
4.6. visuomenei reikšmingus darbus ir veiklas teisėsaugos srityje;
4.7. kitus, visuomenei reikšmingus darbus ir veiklas.
     5. Siūlymą dėl apdovanojimo Žymeniu gali teikti Savivaldybės meras, Savivaldybės administracijos direktorius, Savivaldybės tarybos komitetai, visuomeninės komisijos ir tarybos, nevyriausybinės organizacijos, vietos bendruomenės, kolegialios gyventojų grupės ir juridiniai asmenys. 
6. Siūlymas asmenį ar organizaciją  apdovanoti Žymeniu pateikiamas ir registruojamas  Biržų rajono savivaldybės administracijoje. Kartu su siūlymu turi būti pateikta išsami informacija apie siūlomą kandidatą ar organizaciją: gyvenimo arba veiklos aprašymas, darbų ir nuopelnų Savivaldybei aprašymas. Užregistruotų dokumentų kopijos perduodamos Biržų rajono savivaldybės apdovanojimo Žymeniu komisijai (toliau – Komisija).
7. Komisiją sudaro 9 Savivaldybės, Savivaldybės įstaigų, organizacijų atstovai. Komisijos narių kadencija – Savivaldybės Tarybos kadencijos laikotarpiui.  
8. Komisijos sudėtį tvirtina Biržų rajono savivaldybės meras (toliau – Meras) savo įgaliojimų laikui. Komisija sudaroma iš 9 narių, iš kurių vieną Komisijos narį siūlo Savivaldybės meras, likusius 

– Savivaldybės administracijos direktorius, Savivaldybės tarybos komitetai, visuomeninės komisijos ir tarybos, nevyriausybinės organizacijos. Komisijos  pirmininką ir sekretorių išsirenka pati Komisija iš Komisijos narių. 
9. Komisijoje  negali  būti  daugiau  kaip  vienas  asmuo,  atstovaujantis  tai  pačiai institucijai.
10. Komisijos posėdžiai protokoluojami.
11. Pirmasis Komisijos posėdis šaukiamas ne vėliau kaip einamųjų metų spalio 15 d. Kvietimuose į posėdį turi būti nurodyta posėdžio vieta ir laikas.
12. Komisijos posėdis laikomas įvykusiu, jeigu jame dalyvavo daugiau kaip pusė Komisijos narių.
13. Posėdžiams pirmininkauja Komisijos pirmininkas.
14. Komisijos darbą organizuoja Komisijos sekretorius.
15. Komisija kiekvieną kandidatūrą svarsto atskirai. Jeigu nėra  vienodos nuomonės, gali būti balsuojama.
16. Balsams pasidalijus po lygiai, lemia Komisijos pirmininko balsas.
17. Komisija išnagrinėja teikimą dėl apdovanojimo Žymeniu ir teikia savo pasiūlymus Savivaldybės merui. Siūlymą, kurį Komisija atmetė, Komisijai iš naujo svarstyti galima teikti ne anksčiau kaip po vienerių metų. 
18. Žymuo suteikiamas Savivaldybės mero sprendimu. Teikimą, kurį Savivaldybės meras atmetė, Komisija iš naujo svarstyti gali  ne anksčiau kaip po vienerių metų. 
19. Savivaldybės merui nusprendus asmeniui ar organizacijai suteikti Žymens apdovanojimą, organizuojama apdovanojimo Žymeniu ceremonija Biržų miesto šventės arba kitų svarbių datų proga. Savivaldybės meras ar kitas mero įgaliotas asmuo įteikia specialų Žymenį. Apie Žymens suteikimo faktą informuojama visuomenė. 

III SKYRIUS
NUOSTATŲ IR KOMISIJOS KEITIMO TVARKA 

20. Nuostatai ir Komisijos sudėtis keičiami Savivaldybės mero potvarkiu.

